Vonnisverrigtinge begin in Coligny-moordsaakPieter Doorewaard en Phillip Schutte in die Coligny-landdroshof (26 Junie 2017). Foto: ANA Die vonnisverrigtinge van die twee mans wat skuldig bevind is aan die moord op ŉ 16-jarige seun van Coligny in Noordwes sal vandag in die hooggeregshof in Mahikeng begin. Pieter Doorewaard en Phillip Schutte sal gevonnis word vir die moord op Matlhomola Mosweu nadat die hof beslis het die mans het Mosweu op 20 April 2017 van ŉ bewegende bakkie af gegooi. Mosweu het sy nek gebreek en is kort ná die voorval dood. Die vonnisverrigtinge gaan voort ondanks die feit dat die enigste ooggetuie in die saak teen Doorewaard en Schutte, Bonakele Pakisi, na bewering erken het hy het gelieg toe hy aan die hof gesê het hy het gesien hoe die twee mans die tienerseun vermoor. Die Sondagkoerant Rapport het vroeër vandeesmaand onthul dat Pakisi glo teenoor twee mense gebieg het dat hy in die hof gelieg het en dat sy bekentenis op band opgeneem is. Doorewaard en Schutte het deurentyd skuld ontken op die aanklagte teen hulle en voer aan Mosweu is nie van die bakkie af gegooi nie, maar het self van die bewegende voertuig af gespring toe hulle hom na die polisiestasie wou neem omdat hy sonneblomme gesteel het. Die twee beskuldigdes is in Oktober verlede jaar skuldig bevind op aanklag van moord, ontvoering, intimidasie, diefstal en die rig van ŉ vuurwapen. Dit is nie onmiddellik duidelik hoe die nuusberigte oor Pakisi se beweerde bekentenis die vonnisverrigtinge sal beïnvloed nie, maar die verwagting is dat die vonnisverrigtinge afgehandel sal word voordat ŉ moontlike appèlaansoek aangehoor sal word.